En indbrudstyv blev i nat anholdt kort fra det sted, hvor han netop havde lavet indbrud.

Kort før klokken fire natten til tirsdag brød en indbrudstyv ind i en fritidsordning på Østervangsvej 16 i Aalborg. Han havde brudt døren op til bygningen og skaffet sig adgang til fritidsordningen. Men indbrudstyven nåede ikke langt, før Nordjyllands Politi fik fingrene i ham. - Vi tog ham kort derfra, mens han var på vej væk, og han erkendte, at det var ham, der havde brudt ind, siger vagtchef ved Nordjyllands Politi, Henrik Beck. Der er tale om en 22-årig mand fra Aalborg. Da politiet anholdte ham, havde han ikke nogen tyvekoster på sig. Han blev taget med på stationen, men i løbet af tirsdag formiddag bliver han løsladt igen. Det fortæller vagtchefen.